Muun yleisen tien numero -liikennemerkki
**Yhdystiet** (lyhenne yt; ruots. *förbindelseväg*) ovat Suomen tieverkon maanteitä, jotka eivät ole valta-, kanta- tai seututeitä. Joskus yhdysteistä käytetään myös nimitystä *muu yleinen tie*. Yhdystiet palvelevat paikallista liikennettä. Niiden liikenteellinen merkitys on yleensä pieni, joskin Suomessa on myös hyvinkin vilkasliikenteisiä yhdysteitä. Yhdysteille on tienumerointijärjestelmässä varattu numerot 1000–9999, jotka voidaan merkitä valkoisin numeroin siniselle pohjalle. Aina yhdysteiden numeroita ei kuitenkaan merkitä tieopasteisiin.

Vuoden 2006 alussa voimaan tulleen uuden maantielain mukaan myös entiset paikallistiet (numerot 11000–19999) ovat nykyisin yhdysteitä. Käytännössä jako yhdysteihin ja paikallisteihin on monissa yhteyksissä kuitenkin vielä käytössä. Entisten paikallisteiden numerot ovat pelkästään hallinnollisia eikä niitä merkitä opasteisiin. Tähän on kuitenkin poikkeuksia.

Liikenne- ja viestintäministeriö määrää, mitkä tiet ovat yhdysteitä.
Vuoden 2014 alussa Suomessa oli 51 133 kilometriä yhdysteitä, joista noin 9 prosenttia oli kestopäällysteisiä, noin 39 prosenttia kevytpäällysteisiä ja noin 52 prosenttia sorateitä.

Yhdysteiden numerointi tiepiireittäin
-------------------------------------

### Nelinumeroiset yhdystiet

Näiden teiden numerot merkitään useimmiten maastoon teiden varsille, mutta ei useinkaan opasteisiin.

Yhdystie 1494 Pornaisten Kirveskoskella.
Yhdystie 8832 Vaalan Jaalangasta Puokiolle.
Yhdystietä 6760 entisessä Ylimarkun kunnassa Närpiössä.

|   | Tiepiiri | Numerot |
| --- | --- | --- |
| 01 | Uusimaa | 1000–1799 |
| 02 | Turku | 1800–2699 |
| 04 | Häme | 2700–3499 |
| 03 | Kaakkois-Suomi | 3500–4099 |
| 08 | Savo-Karjala | 4100–5999 |
| 09 | Keski-Suomi | 6000–6599 |
| 10 | Vaasa | 6600–7599 |
| 12 | Oulu | 7600–9199 |
| 14 | Lappi | 9200–9999 |

### Viisinumeroiset yhdystiet

Nämä ovat entisiä paikallisteitä, eikä niiden numeroita merkitä maastoon.

|   | Tiepiiri | Numerot |
| --- | --- | --- |
| 01 | Uusimaa | 11000–11999 |
| 02 | Turku | 12000–13499 |
| 04 | Häme | 13500–14499 |
| 03 | Kaakkois-Suomi | 14500–15499 |
| 08 | Savo-Karjala | 15500–16499 |
| 09 | Keski-Suomi | 16500–16999 |
| 10 | Vaasa | 17000–18199 |
| 12 | Oulu | 18200–19499 |
| 14 | Lappi | 19500–19999 |

Katso myös
----------

* Luettelo yhdysteistä
* Tienumerointijärjestelmä
* Valtatiet Suomessa
* Kantatie
* Seututie
* Paikallistie
* Eurooppatie

Lähteet
-------

* *Autoilijan tiekartta 2007* 1:800 000. Helsinki: AffectoGenimap Finland Oy, 2006.  ISBN 978-951-593-047-7. Vuoden 2005 painoksen verkkoversio (julkaisija Tiehallinto)
* Grönroos, Matti: Suomen valta- ja kantatiet. Kyläteistä valtaväyliin (Tietoa Suomen tieverkosta ja sen historiasta) *mattigronroos.fi*.  2007. Viitattu 3.7.2007.
* Maantielaki 23.6.2005/503

### Viitteet

1. ↑  Yhdystie 17529 (Niskakankaantie, Alajärvi) *Google Street View*.  Elokuu 2020. Autori. Viitattu 17.7.2023. fi-US
2. ↑   (Arkistoitu – Internet Archive) Liikenneviraston tietilasto 2014. Viitattu 20.4.2016.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Yhdystie**.
* Tierekisterin osoitejärjestelmä (Arkistoitu – Internet Archive)
* Tienumerokartat Tiehallinto.  Arkistoitu 31.1.2012. Viitattu 27.4.2012.